Fjölmörg verkefni björgunarsveita í óveðrinu Viðgerð á þaki Suðurgötu 83 á Akranesi Að sögn vaktmanna í stjórnstöðvum björgunarsveitanna á sunnanverðu Vesturlandi nú í hádeginu eru fjölmörg verkefni við björgun og óveðursaðstoð í gangi og gríðarlegar annir hjá björgunarsveitarmönnum . Viðamesta björgunaraðgerðin tengist björgun fólks af Langjökli en þar er unnið við afar erfiðar aðstæður í foráttuvitlausu veðri . Í Borgarnesi hefur orðið fremur lítið tjón miðað við veður , að sögn Björns Einarssonar hjá björgunarsveitinni Brák . Þar fór þó rúða í húsi í morgun og eitthvað hefur verið um fok á smáhlutum . Björn Guðmundsson hjá Björgunarfélagi Akraness sagði í samtali við Skessuhorn að talsvert fok hafi verið á Akranesi í morgun og honum virtist sem enn væri að bæta í veðrið . Mesta tjónið í veðrinu varð á þaki efnisgeymslu Sementsverksmiðjunnar en stokkur sem þar er fauk og hluti þaksins . Þá fauk hluti þaks af íbúðarhúsi við Suðurgötu 83 . Auk þessa hefur mikið annríki verið vegna foks á smáhlutum , hurðum , handriðum , ruslaílátum og ýmsu fleiru . Á Akranesi eru tvær stjórnstöðvar til húsa vegna björgunaraðgerða dagsins . Þar er svæðisstjórn 4 sem stýrir aðgerðum vegna Langjöklulsbjörgunarinnar sem nú stendur yfir og þá er önnur stjórnstöð sem stýrir aðgerðum á svæði Björgunarfélags Akraness . Nánar verður greint frá gangi mála eftir því sem tilefni gefst til . Vaktsími Skessuhornsvefjarins í dag er 894-8998 .